ระเบียบกระทรวงสาธารณสุขว่าด้วยบุคคลซึ่งปฏิบัติงานในสถานพยาบาลตามกฎหมายว่าด้วยสถานพยาบาลกระทำการประกอบโรคศิลปะสาขากิจกรรมบำบัดในความควบคุมของผู้ประกอบโรคศิลปะสาขากิจกรรมบำบัด พ.ศ. 2551

ระเบียบกระทรวงสาธารณสุข
ว่าด้วยบุคคลซึ่งปฏิบัติงานในสถานพยาบาลตามกฎหมายว่าด้วยสถานพยาบาล
กระทำการประกอบโรคศิลปะสาขากิจกรรมบำบัดในความควบคุมของ
ผู้ประกอบโรคศิลปะสาขากิจกรรมบำบัด
พ.ศ. ๒๕๕๑
 

อาศัยอำนาจตามความในมาตรา
๗ และมาตรา ๓๐ (๖) แห่งพระราชบัญญัติการประกอบโรคศิลปะ พ.ศ. ๒๕๔๒
รัฐมนตรีว่าการกระทรวงสาธารณสุข ออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกระทรวงสาธารณสุขว่าด้วยบุคคลซึ่งปฏิบัติงานในสถานพยาบาลตามกฎหมายว่าด้วยสถานพยาบาลกระทำการประกอบโรคศิลปะสาขากิจกรรมบำบัดในความควบคุมของผู้ประกอบโรคศิลปะสาขากิจกรรมบำบัด
พ.ศ. ๒๕๕๑

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
บุคคล หมายความว่า
ผู้ที่ผ่านการอบรมในหลักสูตรเกี่ยวกับการประกอบโรคศิลปะสาขากิจกรรมบำบัดจากสถาบันที่คณะกรรมการวิชาชีพสาขากิจกรรมบำบัดรับรองซึ่งปฏิบัติงานในสถานพยาบาลตามกฎหมายว่าด้วยสถานพยาบาล
และได้รับมอบหมายให้ช่วยงานกิจกรรมบำบัด
การประกอบโรคศิลปะ หมายความว่า
การประกอบโรคศิลปะสาขากิจกรรมบำบัด
สถานพยาบาล หมายความว่า
สถานพยาบาลที่ได้รับอนุญาตให้ประกอบกิจการและดำเนินการตามกฎหมายว่าด้วยสถานพยาบาล

ข้อ ๔
ให้บุคคลซึ่งปฏิบัติงานในสถานพยาบาลกระทำการประกอบโรคศิลปะในความควบคุมของผู้ประกอบโรคศิลปะสาขากิจกรรมบำบัดได้
ดังต่อไปนี้
(๑)
เตรียมและดูแลผู้ป่วยให้พร้อมเพื่อรับบริการทางกิจกรรมบำบัด
(๒)
เตรียมและดูแลเครื่องมือ อุปกรณ์ และสถานที่ให้พร้อมที่จะให้บริการทางกิจกรรมบำบัด
(๓)
จัดท่าของผู้ป่วยให้มีความเหมาะสมและปลอดภัยในการรับบริการทางกิจกรรมบำบัด ตลอดจนช่วยในการเปลี่ยนท่าและเคลื่อนย้ายตัวผู้ป่วย
(๔)
ช่วยผู้ป่วยในการสวมใส่และถอดกายอุปกรณ์เสริม กายอุปกรณ์เทียม อุปกรณ์เครื่องช่วย และอุปกรณ์ประคองข้อไหล่
แขนและมือ เพื่อรับบริการทางกิจกรรมบำบัด
(๕)
ดูแลผู้ป่วยในการทำกิจกรรมตามแผนการให้บริการที่ผู้ประกอบโรคศิลปะสาขากิจกรรมบำบัดมอบหมาย
(๖)
สังเกตและรายงานเหตุการณ์หรืออาการผิดปกติของผู้ป่วย
(๗)
ให้ใช้เครื่องมือทางกิจกรรมบำบัด ดังต่อไปนี้ได้
(ก)
ชุดอุปกรณ์ช่วยในการทำกิจวัตรประจำวัน
(ข)
ชุดอุปกรณ์ฝึกทักษะการทำงานและความคล่องแคล่วของมือ
(ค)
ชุดอุปกรณ์ฝึกความแข็งแรงและความทนทานของกล้ามเนื้อ
(ง)
ชุดอุปกรณ์เพิ่มระยะการเคลื่อนไหวของข้อ
(จ)
ชุดอุปกรณ์ฝึกเตรียมความพร้อมการทำงานของแขนและมือ
(ฉ)
ชุดอุปกรณ์ฝึกการทรงท่าการจัดท่าทางในการทำกิจกรรม
(ช)
ชุดอุปกรณ์กระตุ้นระบบประสาทสัมผัส (Multi-sensory Tools/Snoezelen)

ข้อ ๕
ให้ปลัดกระทรวงสาธารณสุขเป็นผู้รักษาการตามระเบียบนี้
และให้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้


ประกาศ
ณ วันที่ ๓ เมษายน พ.ศ. ๒๕๕๑
ชวรัตน์ ชาญวีรกูล
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงสาธารณสุข










ปริยานุช/จัดทำ
๓๐ พฤษภาคม ๒๕๕๑

โชติกานต์/ปรับปรุง
๑๕ พฤศจิกายน
๒๕๕๙

[๑]
ราชกิจจานุเบกษา เล่ม ๑๒๕/ตอนพิเศษ ๘๕ ง/หน้า ๕/๒๑ พฤษภาคม ๒๕๕๑